b'\n_START_ARTICLE_\nPinta (skib)\n_START_PARAGRAPH_\nPinta ("det malede") var det hurtigste af de tre skibe, Christopher Columbus brugte p\xc3\xa5 sin f\xc3\xb8rste rejse over Atlanterhavet i 1492. S\xc3\xb8manden Rodrigo de Triana, var som Pintas udkig, den f\xc3\xb8rste p\xc3\xa5 rejsen, der den 12. oktober 1492 s\xc3\xa5 den nye verden, formentlig var det \xc3\xb8en Guanahani i det nuv\xc3\xa6rende Bahamas._NEWLINE_Skibet var en tremastet karavel, rigget med r\xc3\xa5sejl. Med sin v\xc3\xa6gt p\xc3\xa5 omkring 60 ton, l\xc3\xa6ngde p\xc3\xa5 cirka 20 meter og bredde p\xc3\xa5 cirka 7 meter, var det mindre end det st\xc3\xb8rste af de tre skibe p\xc3\xa5 rejsen, Santa Mar\xc3\xada. Bes\xc3\xa6tningen var p\xc3\xa5 26 mand. Pintas kaptajn var Mart\xc3\xadn Alonso Pinz\xc3\xb3n. Traditionelt blev spanske skibe opkaldt efter helgener og normalt givet k\xc3\xa6lenavne. Derfor var Pinta, som Ni\xc3\xb1a, ikke skibets rigtige navn, der dog er ukendt.'